இதற்கிடையே, ஜா-ஜெ அணிகள் இணைந்தன. 1989 ஆம் ஆண்டு மார்ச் மாதம் நடந்த மருங்காபுரி, மதுரை கிழக்கு சட்டசபைத் தொகுதி தேர்தல்களில் ஆட்சி அதிகாரத்தில் இருந்த தி.மு.க ஜெயிக்கும் என்று ஆரூடங்கள் சொல்லப்பட்டன. தேர்தல் தோல்வியில் துவண்டு கிடந்த ஜெயலலிதா, இந்த இரண்டு தொகுதி தேர்தல் பிரசாரங்களுக்கும் போகவில்லை. ஆனால், 'இரட்டைஇலை' கிடைத்த மகிழ்ச்சியில் அ.தி.மு.க தொண்டர்கள் மிகுந்த உற்சாகத்தில் இருந்ததை, வெற்றி சூத்திரமாக மாற்ற வியூகம் அமைத்துக் கொடுத்தார் எம்.நடராஜன். மதுரை கிழக்கு தொகுதிக்கு கே.கே.எஸ்.எஸ்.ஆர்., மருங்காபுரிக்கு திருநாவுக்கரசர் ஆகியோரைத் தேர்தல் பொறுப்பாளர்களாக நியமித்தார். தேர்தல் டெக்னிக்குகளை சொல்லிக் கொடுத்தார். தி.மு.க-வுக்கு அதிர்ச்சி கொடுத்து, அ.தி.மு.க ஜெயித்தது. தேர்தல் வெற்றி குறித்து பேச போயஸ் கார்டனுக்கு போன் போட்டார் கே.கே.எஸ்.எஸ்.ஆர். போனை எடுத்து பேசியது நடராஜன். ''அண்ணாச்சி.. நீங்க சொன்ன பார்முலா நல்லா வேலை செய்துடுச்சி. நாம ஜெயிச்சுட்டோம்'' என்று உற்சாகமாக பேசினார். இந்த உரையாடலை இவர்கள் இருவரையும் தாண்டி, 'மூன்றாவது கண்' ஒன்று ஒட்டுக் கேட்டுக் கொண்டிருந்தது.